Nuuskommentaar: Christusfees of Krismis?Argieffoto: Monicore/Pixabay.com Kersfees is ongetwyfeld veronderstel om ’n Christusfees te wees, maar het oor baie jare vir baie in ’n “hêppie Krismis” ontaard. Die afgelope aantal jare het ’n betreklik onlangse Amerikaanse gebruik om mekaar die politiek korrekte sekulêre “happy holidays” toe te wens in die VSA sterk onder skoot gekom. Noudat dit skynbaar op pad uit is, word dit hier onder winkelbase en instellings soos die SAUK mode, iets wat Christene in die VSA net so veel dwars in die krop steek as wat Christene hier nie “hêppy Krismis” goedkeur nie. Dit lyk of die Amerikaanse “gebruik” wat groot weerstand in die VSA self onder Christene ervaar het, nou al hoe meer in Suid-Afrika wortel skiet. Sal dit winkelgroepe en ander wat kommersieel munt uit die gebruik van “happy holidays” in plaas van “geseënde Kersfees” probeer slaan, nie loon om te kyk hoe baie Christene daarmee aanstoot neem nie? Ook instellings soos die SAUK wat spook om finansieel kop bo water te hou, kan dalk met vrug hiervan kennis neem. ’n Baie groot persentasie Suid-Afrikaners dui immers aan dat hulle Christene is. Met die verkiesing van pres. Donald Trump tot Amerikaanse president het hy onder meer gesê dat hy “ontslae” gaan raak van die “politiek korrekte” “happy holidays” wat in plaas van “a merry Christmas” ingespan is. In daardie stadium het Christengroepe en individuele Christene in die VSA al baie heftig geraak oor die “happy holidays” wat in wese in hul kele afgedruk is, en wat sterk deur pres. Barack Obama en sy administrasie bevorder is. Selfs pres. George W. Bush, wat hom verskeie kere simpatiek oor “a merry Christmas” uitgespreek het, se laaste amptelike “Kerskaartjie” het nog alle Amerikaners “happy holidays” toegewens. Met Trump se verkiesing, so lyk dit uit beskikbare mediabronne, is almal min of meer tevrede gelaat. Elkeen maak soos hy wil. Peilings oor of Christene aanstoot neem as hulle “happy holidays” toegewens word, wissel baie, met een wat aandui dat ’n oorweldigende meerderheid Kerswense bo “happy holidays” verkies. Peilings vanjaar fokus eerder daarop om te bepaal hoeveel Amerikaners hulself as Christene beskou, en hoeveel nog ernstig voel om gelowig te wees. Ook die vraag of Christus of Kersvader sentraal met Kersfees moet staan, het aan die bod gekom. Volgens ’n onlangse Rasmussen-verslag meen 71% volwasse Amerikaners dat godsdiens minstens ŉ effens belangrike rol in hul lewens speel, al woon hulle nie gereeld kerkdienste by nie. Dit sluit 47% in wat aandui dat hulle baie sterk oor hul godsdiens voel. Net 15% het aangedui dat godsdiens geen rol in hul lewe speel nie. Die Amerikaanse president, Donald Trump. (Foto: Ting Shen, Xinhua) In nog ’n opname is bevind dat 74% van die volwasse Amerikaners meen dat Kersfees in openbare skole gevier behoort te word. Die meeste meen ook Christelike simbole behoort ’n plek op openbare terreine te vind. In nog ’n opname is bevind dat 50% meen die VSA sal ’n beter plek wees as meer mense godsdiensgeleenthede bywoon, terwyl 9% meen dit sal van die VSA ’n slegter plek maak. In ’n peiling wat op 10 Desember gedoen is, is bevind dat twee uit elke drie Amerikaners voorkeur gee aan Kerswense met ’n fokus op Christus eerder as op generiese “happy holidays”. Altesaam 87% meen Kersfees moet meer op Christus fokus as op Kersvader, terwyl 14% meen Kersvader moet die belangrikste fokus wees. In die laaste peiling waarna gekyk word, het 82% van die Amerikaners aangedui dat hulle vanjaar Kersfees gaan vier. Net 3% vier Hanukkah, die winter son-ewening of Yule. Hanukkah is ’n Joodse herdenking van die hertoewyding van die Tweede Tempel in die tyd van die Makkabeërs. Yule is ’n ou Germaanse herdenking van die jagseisoen, en aan die afgod Odin gekoppel. Bogenoemde peilings en die “mode” in Suid-Afrika om nou by die “happy holidays” in te val laat ’n mens dink aan die grappie van die SAL-vlug van Londen af wat Johannesburg nader waar die kaptein die passasiers inlig: “Ons gaan binnekort in Johannesburg, Suid-Afrika, land. Stel asseblief u horlosies 30 jaar terug.” Ons weet nie op watter dag Christus gebore is nie, en dat dit baie onwaarskynlik is dat dit op 25 Desember was. Daar is ook diegene wat meen daar is geen aanduidings in die Bybel dat Christus se geboorte herdenk moet word nie. Boonop is die Paasfees (wat ook grootliks kommersieel gekaap is soos die halaal-teken wat ’n sekere winkelgroep op Paasbolletjies laat aanbring het, getuig), die belangrikste Christelike fees, en nie Kersfees nie. Maar solank as wat die Christusfees op die regte manier herdenk word, word uiting gegee aan die vreugde wat die herders in die veld ervaar het, asook die vreugde van die ongebore Johannes die Doper toe sy swanger ma by die swanger Maria gekom het. ‘n Video met Charlie Brown as ’n karakter wat argumenteer oor belangrikheid van Kersfees kan hier besigtig word.